তৃতীয়ত: স্বাধীনতা যুদ্ধে সামরিক নেতাদের সংখ্যা ছিল অপ্রতুল। আমাদের প্রশিক্ষণপ্রাপ্ত সৈন্য ও অফিসারদের কয়েকটি নিয়মিত ব্রিগেডের মধ্যে সীমাবদ্ধ করা হয়েছিল। স্বাধীন ও স্বতঃস্ফূর্তভাবে গড়ে উঠা মুক্তিবাহিনীর ছেলেরা তাই প্রয়োজনীয় সামরিক নেতৃত্ব ও কলাকৌশল অর্জন করা থেকে বঞ্চিত হচ্ছিল। মুক্তিবাহিনীর নেতাদের মুক্তি সংগ্রাম সম্বন্ধে প্রয়োজনীয় ধারণার বড় অভাব ছিল। তাদের একমাত্র চিন্তা ছিল কিভাবে একটা নিয়মিত বাহিনী গড়ে তুলে নিজেদের ক্ষমতার ভিত পাকাপোক্ত করা যায়। ঠিক এভাবেই বিকাশমান একটি জাতীয় গণযুদ্ধের গতি রুদ্ধ ও বিপথগামী করা হচ্ছিল। দেশের অভ্যন্তরে মুক্তি সেনারা বীরের মতো লড়ে যাচ্ছিল, কিন্তু তাদের অনুপ্রেরণা দেয়ার মত কেউ ছিল না। বাইরে থেকে বাঁধা না আসলে হয়তো দেশের ভেতরেই স্বাভাবিকভাবে যোগ্য ও দূরদর্শী নেতৃত্ব গড়ে উঠতে পারতো। আগরতলা আর মেঘালয়ে মেজর খালেদ মোশাররফ ও জিয়াউর রহমানের নেতৃত্বে যে দুই ব্রিগেড সুশিক্ষিত সৈন্য গড়ে উঠছিল তাদের যদি সঠিকভাবে মুক্তিযুদ্ধে নিয়োজিত করা হতো, তাহলে সাত-আট মাসের মধ্যেই দেশের মাটিতে ক্ষেতমজুর-কৃষকদের নিয়ে বিশ ডিভিশনের এক বিশাল গেরিলা বাহিনী প্রস্তুত হয়ে যেত। আমার কথা শুনে কর্নেল ওসমানী যথেষ্ট বিরক্তই হয়েছিলেন। তখন তাঁর কাজ কর্ম খুব সহজই ছিল। ঘুমানোর জন্য একটি নিরাপদ আশ্রয় এবং ভারতের অভ্যন্তরে সেক্টর সদরদপ্তরগুলো ঘুরে ঘুরে পরিদর্শন করার অবারিত সময়। আসলে এটা ছিল মুক্তিযুদ্ধের নামে এক প্রহসন। গেরিলা যুদ্ধ ও নিয়মিত যুদ্ধের মধ্যে অনেক তফাৎ। কিন্তু কর্নেল ওসমানী কখনই তা বুঝতে চাননি। গেরিলা যুদ্ধের একদম শুরুতে নিয়মিত বাহিনী গঠনের চিন্তা একেবারে ঠিক হয়নি। ঠিক সময় এলে অর্থাৎ ঝটিকা আক্রমণ, চলমান গেরিলা যুদ্ধ এবং তারপর নিয়মিত যুদ্ধ – এই ধারাবাহিকতায় একটি গেরিলা বাহিনী নিজেই নিয়মিত বাহিনীতে পরিণত হয়।